Oficiālais Vēstnesis L 190 , 31/07/1996 Lpp. 0013 - 0019



Komisijas Regula (EK) Nr. 1524/96 (1996. gada 30. jūlijs), ar ko groza Regulu (EK) Nr. 3298/94 attiecībā uz ekopunktu sistēmu smagajiem kravas transportlīdzekļiem, kuri šķērso Austriju EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Austrijas, Somijas un Zviedrijas Pievienošanās aktu un jo īpaši tā 11. panta 6. punktu un 9. protokola 4. pielikumu, tā kā Austrijas, Somijas un Zviedrijas Pievienošanās akta 9. protokolā ir paredzēts īpašs režīms attiecībā uz smago kravas transportlīdzekļu tranzītu cauri Austrijas teritorijai, pamatojoties uz tranzīta tiesību sistēmu (ekopunktiem); tā kā 9. protokola 14. pantā ir paredzēts saglabāt nediskriminējošas fiziskās kontroles pie Austrijas robežas ar citām dalībvalstīm, lai kontrolētu saskaņā ar 11. panta noteikumiem izsniegtos ekopunktus un 9. protokola 12. pantā paredzētās kvotas bilaterāliem braucieniem, tikai līdz 1996. gada 31. decembrim; tā kā 9. protokola 11. panta īstenošanu pēc 1996. gada 31. decembra var efektīvi nodrošināt, kopā ar citām kontroles metodēm izmantojot elektroniskās kontroles sistēmu; tā kā Komisijai būtu jānosaka sīki izstrādāti pasākumi attiecībā uz svarīgiem tehniskiem jautājumiem, kas saistīti ar ekopunktu sistēmu, kā paredzēts Kopīgajā deklarācijā Nr. 18, kura pievienota Austrijas, Somijas un Zviedrijas Pievienošanās aktam; tā kā atbilstīgi būtu jāgroza Komisijas Regula (EK) Nr. 3298/94 [1]; tā kā šajā regulā paredzētie pasākumi atbilst ar 9. protokola 16. pantu izveidotās Komitejas atzinumam, IR PIEŅĒMUSI ŠO REGULU. 1. pants Regulu (EK) Nr. 3298/94 groza šādi. 1. Regulas nosaukumu aizstāj ar šādu nosaukumu: "Komisijas Regula (EK) Nr. 3298/94 (1994. gada 21. decembris), ar ko nosaka sīki izstrādātus pasākumus attiecībā uz tranzīta tiesību (ekopunktu) sistēmu smagajiem kravas transportlīdzekļiem, kas tranzītā šķērso Austriju" 2. Regulas 1. pantu aizstāj ar šādu pantu: "1. pants 1. Smagā kravas transportlīdzekļa vadītājs Austrijas teritorijā ved līdzi un dara pieejamu pārbaudei pēc uzraudzības iestāžu pieprasījuma: a) pienācīgi aizpildītu standartveida formulāru vai Austrijas sertifikātu, ar kuru apstiprina ekopunktu samaksu attiecīgajam braucienam un kura paraugs sniegts A pielikumā, še turpmāk - "ekokarte", vai b) mehāniskajā transportlīdzeklī uzstādītu elektronisku ierīci, ar kuru var automātiski atskaitīt ekopunktus, še turpmāk - "ekoplāksne", vai c) attiecīgu dokumentāciju, kā noteikts 13. pantā, lai pierādītu, ka tiek veikts tranzīta brauciens bez ekopunktiem, kā noteikts C pielikumā, vai d) attiecīgu dokumentāciju, lai pierādītu, ka tiek veikts brauciens, kas nav tranzīta brauciens, un, ja transportlīdzeklis ir aprīkots ar ekoplāksni, to noregulē atbilstoši šim nolūkam. Austrijas kompetentās iestādes izsniedz ekokarti, ja nomaksā ekopunktu un ekokaršu ražošanas un tirdzniecības izmaksas, un attiecīgās vietās ierīko infrastruktūru, kas vajadzīga ekoplākšņu datu nolasīšanai. 2. Ekoplāksnes izgatavo, ieprogrammē un uzstāda saskaņā ar F pielikumā izklāstītajām vispārējām tehniskajām specifikācijām. Kompetentās iestādes katrā dalībvalstī ir pilnvarotas apstiprināt, programmēt un uzstādīt ekoplāksnes. Ekoplāksni ieprogrammē, lai tajā būtu informācija par reģistrācijas valsti un mehāniskajam transportlīdzeklim paredzēto slāpekļa oksīda (NOx) izmešu lielumu, kā noteikts ražojuma atbilstības (COP) dokumentā, kā definēts 4. punktā. 3. Ekoplāksni piestiprina pie mehāniskā transportlīdzekļa vējstikla. To novieto, kā norādīts G pielikumā. Ekoplāksne nav pārvietojama. 4. Smagā kravas transportlīdzekļa, kas reģistrēts 1990. gada 1. oktobrī vai vēlāk, vadītājs ved līdzi un pēc pieprasījuma uzrāda ražojuma atbilstības dokumentu, kura paraugs dots B pielikumā, kā pierādījumu par šā transportlīdzekļa slāpekļa oksīda emisijas lielumu. Smagajiem kravas transportlīdzekļiem, kas pirmoreiz reģistrēti līdz 1990. gada 1. oktobrim, vai attiecībā uz kuriem nav šāda dokumenta, par COP lielumu pieņem 15,8 g/kWh. 5. Dalībvalstis dara Komisijai zināmas attiecīgās valsts iestādes, kuras ir pilnvarotas izsniegt 1. līdz 4. punktā norādītos dokumentus un ekoplāksnes." 3. Regulas 2. pantu aizstāj ar šādu pantu: "2. pants 1. Ja vien transportlīdzeklī neizmanto ekoplāksni, ekopunktu vajadzīgo skaitu pievieno ekokartei un dzēš. Ekopunktus dzēš, parakstot formulāru tā, lai paraksts plestos pāri gan ekopunktiem, gan formulāram, kuram tie pievienoti. Paraksta vietā var izmantot zīmogu. Ekokarti ar vajadzīgo ekopunktu skaitu nodod transportlīdzekļa reģistrācijas valsts vai Austrijas uzraudzības iestādēm, kuras atdod atpakaļ kopiju ar maksājuma apstiprinājumu. 2. Ja transportlīdzeklis, kas aprīkots ar ekoplāksni, pēc tās apstiprināšanas uzsāk tranzīta braucienu, kam vajadzīgi ekopunkti, no kopējā ekopunktu skaita, kas iedalīti dalībvalstij, kurā transportlīdzeklis ir reģistrēts, atskaita tādu ekopunktu skaitu, kas ir līdzvērtīgs transportlīdzekļa ekoplāksnes atmiņā uzkrātajai informācijai par slāpekļa oksīda emisijas lielumu. To paveic Austrijas iestāžu apgādāta un vadīta infrastruktūra. Ar ekoplāksni aprīkotiem transportlīdzekļiem, kas veic bilaterālus braucienus, pirms iebraukšanas Austrijas teritorijā jānoregulē ekoplāksne, lai pierādītu, ka tie veic braucienu, kas nav tranzīta brauciens. 3. Ja izmanto ekokarti un tranzīta brauciena laikā nomaina velkošo vienību, iebraucot valstī uzrādītais maksājuma apstiprinājums paliek spēkā un ir saglabājams. Ja jaunās velkošās vienības COP lielums pārsniedz formulārā norādīto lielumu, jaunajai kartei pievienotos papildu ekopunktus dzēš, izbraucot no valsts. 4. Attiecībā uz braucieniem, kam vajadzīgi ekopunkti, ekokarte vai ekoplāksne aizstāj visus pārvadājumu statistikā līdz šim izmantotos formulārus. 5. Dalībvalstu kompetentās iestādes regulāri informē Komisiju par ekokartēs izmantoto punktu skaitu. Formulāru oriģinālus vai kopijas ar dzēstajiem ekopunktiem vajadzības gadījumā dara pieejamas atsevišķām attiecīgo valstu iestādēm vai Komisijai. Tāpat, ja transportlīdzeklis ir aprīkots ar ekoplāksni, Austrijas iestādes dara vajadzīgo informāciju pieejamu norīkotajai iestādei dalībvalstī, kurā transportlīdzeklis ir reģistrēts, 48 stundās pēc tranzīta brauciena pabeigšanas. Šādu informāciju dara pieejamu arī Komisijai. 6. Šī panta 1. līdz 5. punktu piemēro, neierobežojot 14.a pantu." 4. Regulas 3. panta 3. punkta ievadteikumu aizstāj ar šādu ievadteikumu: "Neatkarīgi no 2. punkta, pastāvīgus tranzīta braucienus, šķērsojot Austrijas teritoriju, kuros izmanto šādas dzelzceļa stacijas, uzskata par braucieniem:" 5. Regulas 4. pantu aizstāj ar šādu pantu: "4. pants Ekopunkti ir derīgi no gada, kuram tie piešķirti, 1. janvāra līdz nākamā gada 31. janvārim." 6. Regulas 5. pantu groza šādi: a) panta 1. punkta otro teikumu aizstāj ar šādu teikumu: "Šīs regulas atkārtotu pārkāpumu gadījumā piemēro Padomes Regulas (EEK) Nr. 881/92 [2] 8. panta 3. punktu un 11. pantu."; b) panta 2. un 3. punktu attiecīgi aizstāj ar šādiem punktiem: "2. Komisija un dalībvalstu kompetentās iestādes, ievērojot savu jurisdikciju, sniedz savstarpēju administratīvu palīdzību, lai izmeklētu 9. protokola vai šīs regulas pārkāpumus un sauktu pie atbildības par tiem, jo īpaši nodrošinot ekokaršu un ekoplākšņu pareizu izmantošanu un rīkošanos ar tām. 3. Kontroli var veikt pēc dalībvalsts ieskatiem punktā, kas nav robežkontroles punkts, ievērojot nediskriminācijas principu."; c) pievieno šādu 4. un 5. punktu: "4. Austrijas uzraudzības iestādes, ievērojot proporcionalitātes principu, var veikt attiecīgus pasākumus, ja transportlīdzeklis ir aprīkots ar ekoplāksni un vismaz vienā no šādām situācijām: a) transportlīdzeklis vai transportlīdzekļa vadītājs ir atkārtoti izdarījis pārkāpumus; b) dalībvalstij, kurā transportlīdzeklis ir reģistrēts, piešķirto ekopunktu atlikums nav pietiekams; c) puse, kas nav pilnvarota saskaņā ar 1. panta 2. punktu, izmainījusi ekoplāksni vai karte ir viltota; d) dalībvalsts nav piešķīrusi pietiekamu ekopunktu skaitu, lai transportlīdzeklis varētu veikt tranzīta braucienu; e) transportlīdzeklim nav atbilstīgas dokumentācijas saskaņā ar 1. panta 1. punkta c) vai d) apakšpunktu, lai pamatotu, kādēļ ekoplāksne ir noregulēta, lai uzskatāmi parādītu, ka pa Austrijas teritoriju veic braucienu, kas nav tranzīta brauciens; f) ja F pielikumā noteiktajā ekoplāksnē nav tranzīta braucienam pietiekama ekopunktu skaita. 5. Austrijas uzraudzības iestādes, ievērojot proporcionalitātes principu, var veikt attiecīgus pasākumus, ja transportlīdzeklis nav aprīkots ar ekoplāksni un izraisās vismaz viena no šādām situācijām: a) ekokarte nav uzrādīta uzraudzības iestādēm saskaņā ar šīs regulas noteikumiem; b) uzrādītā ekokarte ir nepilnīga vai nepareiza, vai ekopunkti nav pareizi pievienoti; c) transportlīdzeklim nav attiecīgās dokumentācijas, kas pamato, ka tam nav vajadzīgi ekopunkti." 7. Regulas 6. panta 2. punktu aizstāj ar šādu punktu: "2. Iespiestie ekopunkti, kas paredzēti pievienošanai ekokartēm, dalībvalstīm katru gadu ir pieejami divās daļās: pirmā daļa līdz iepriekšējā gada 1. oktobrim un otrā daļa - līdz attiecīgā gada 1. martam. Apstākļos, kas paredzēti 9. protokola 11. panta 2. punkta c) apakšpunktā, attiecībā uz minēto gadu ekopunktu skaitu samazina, izmantojot protokola 5. pielikuma 3. punktā noteikto paņēmienu." 8. Regulas 7. pantu aizstāj ar šādu pantu: "7. pants 1. Dalībvalstu kompetentās iestādes piešķir tām pieejamos ekopunktus attiecīgajiem transportuzņēmējiem, kuru uzņēmējdarbība reģistrēta to teritorijā. 2. Dalībvalstu kompetentās iestādes katru gadu vēlākais līdz 15. oktobrim uzrāda un nosūta Komisijai atpakaļ visus ekopunktus, kurus, pamatojoties uz pieejamajiem datiem un gada pēdējo mēnešu pārvadājumu provizorisku novērtējumu, līdz gada beigām droši vien neizmantos." 9. Regulas 8. panta 2. punktu aizstāj ar šādu punktu: "2. Komisija piešķir dalībvalstīm ekopunktus no Kopienas rezervēm saskaņā ar 9. protokola 16. pantā noteikto procedūru vismaz vienu mēnesi līdz gada beigām. Ekopunktu pārdali novērtē saskaņā ar šādiem kritērijiem, kā noteikts E pielikumā: - Grieķijas un Itālijas īpašais stāvoklis, - Vācijas atkalapvienošanās sekas, - alternatīvo pārvadājumu veidu, šķērsojot Austrijas teritoriju, sekmēšana, jo īpaši kombinēto dzelzceļa/autoceļu pārvadājumu veicināšana, - dalībvalstīm piešķirto ekopunktu faktiskais izlietojums, - no dalībvalstīm tranzītā braucošu transportlīdzekļu vidējie NOx izmešu rādītāji, - neparedzēti atgadījumi." 10. Regulas 9. pantā svītro vārdus "Norvēģijas, Austrijas, Somijas un Zviedrijas Pievienošanās akta". 11. Regulas 10. pantā vārdu "precizējot" aizstāj ar "lai piemērotu". 12. Regulā iekļauj šādu 14.a pantu: "14.a pants Pārejas laikam, kas beidzas 1997. gada 31. decembrī, tranzīta pārvadājumu īstenošanai atļauj gan ekokartes, gan ekoplāksnes. No 1998. gada 1. janvāra Komisija atļauj katrai dalībvalstij gadā izmantot ne vairāk kā 0,6 % no dalībvalstīm piešķirtā kopējā ekopunktu skaita, kā noteikts 9. pantā. Dalībvalstis vēlākais līdz katra gada 1. augustam paziņo Komisijai ekopunktu skaitu, ko tās vēlētos izmantot ekokartēs nākamajā gadā. Komisija dara pieejamu vienu šo ekopunktu daļu līdz 1. decembrim. Ekokartes ir pieejamas saskaņā ar 1. panta 1. punkta otro daļu." 13. Regulas E pielikumu aizstāj ar šīs regulas I pielikumu. 14. Regulai pievieno šīs regulas II pielikumā izklāstīto F un G pielikumu. 2. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. To piemēro no 1997. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 1996. gada 30. jūlijā Komisijas vārdā — Komisijas loceklis Neil Kinnock [1] OV L 341, 30.12.1994., 20. lpp. [2] OV L 95, 9.4.1992., 1. lpp. -------------------------------------------------- I PIELIKUMS " E PIELIKUMS EKOPUNKTU ATKĀRTOTAS SADALES KRITĒRIJI Grieķijas un Itālijas īpašais stāvoklis No Kopienas rezervēm 3,34 % apmērā no kopējā ekopunktu skaita Itālijai prioritāri piešķir ekopunktu daļu, kas atbilst D pielikumā noteiktajām 4874 vienībām, un Grieķijai prioritāri piešķir 576 no D pielikumā noteiktajām vienībām. Turklāt jāveic visi vajadzīgie pasākumi, lai nodrošinātu, ka Grieķijai piešķirto ekopunktu daļa ir pietiekama Grieķijas vajadzībām. Vācijas atkalapvienošanās sekas Turklāt no Kopienas rezervēm ekopunktu daļu, kas atbilst D pielikumā noteiktajām 6444 vienībām, piešķir Vācijai. Alternatīvo pārvadājumu veidu, šķērsojot Austrijas teritoriju, sekmēšana, jo īpaši kombinēto dzelzceļa/autoceļu pārvadājumu veicināšana Visus Austrijas ekopunktus, kas atdoti Komisijai atkārtotai sadalei, sadala dalībvalstīm, kuras lūdz papildu ekopunktus, proporcionāli statistikai, kas norāda to smago kravas transportlīdzekļu reģistrācijas dalībvalsti, kuri Austrijā izmanto kombinētos dzelzceļa/autoceļu pārvadājumus. Dalībvalstīm piešķirto ekopunktu skaits, dalībvalstu faktiski izmantoto ekopunktu skaits, no dalībvalstīm tranzītā braucošo transportlīdzekļu vidējie NOx izmešu rādītāji Atlikušos ekopunktus sadala dalībvalstīm, kas lūdz papildu ekopunktus, proporcionāli koeficientam, kas katrai dalībvalstij ir noteikts šādi: - ekopunktu skaits, ko uzskata par nepieciešamu, pamatojoties uz Austrijas jaunākās statistikas ekstrapolāciju, - reizināts ar dalībvalstij piešķirto ekopunktu daļu, ko attiecīgā dalībvalsts faktiski izmantojusi iepriekšējā gadā, - reizināts ar jaunākajiem vidējiem NOx rādītājiem no dalībvalstīm tranzītā braucošajiem transportlīdzekļiem, kas izteikti kā gada plānotā skaitļa procentuālā daļa. " -------------------------------------------------- II PIELIKUMS " F PIELIKUMS EKOPLĀKSNES VISPĀRĒJAIS TEHNISKAIS RAKSTUROJUMS Šaura diapazona datu pārraide no transportlīdzekļa radiobākas (Pagaidu) standarti un tehniski pārskati, kas attiecas uz specializētu šaura diapazona datu pārraidi (DSRC) Ekoplāksnei jāatbilst šādām CEN/TC 278 prasībām attiecībā uz transportlīdzekļu un infrastruktūru uz ceļiem savstarpēju šaura diapazona datu pārraidi: a) prENV278/9/ # 62 "DSCR fizikālā josla 5,8 GHz mikroviļņu diapazonā", b) prENV278/9/ # 64 "DSRC datu sasaistes josla", c) prENV278/9/ # 65 "DSRC lietojumslānis". Tipa pārbaude Ekoplāksnes piegādātājam jānodrošina ierīču tipa pārbaudes apliecības no akreditētas testēšanas iestādes, kas apstiprina atbilstību visiem pašreizējā I-ETS 300674 noteiktajiem robežlielumiem. Ekspluatācijas apstākļi Automātiskajai ekopunktu sistēmai paredzētai ekoplāksnei jāgarantē vajadzīgā funkcionalitāte šādos ekspluatācijas apstākļos: - apkārtējie apstākļi: vides temperatūra no − 25°C līdz + 70°C, - laika apstākļi: visi iespējamie, - satiksme: vairākās kustības joslās, - ātruma diapazons: no 0 līdz 120 km/h. Iepriekš minētie ekspluatācijas apstākļi ir obligātas prasības līdz (pagaidu) standartu pieņemšanai attiecībā uz DSRC. Ekoplāksne drīkst reaģēt tikai uz tās lietojumam specifiskiem mikroviļņu signāliem. Ekoplāksne Identifikācija Katrai ekoplāksnei jābūt ar unikālu identifikācijas numuru. Papildus atpazīstamībai nepieciešamajai informācijai ciparu formā šajā numurā jāietver arī integritātes verificēšanas kontrolsumma. Uzstādīšana Ekoplāksne būtu jākonstruē tā, lai to varētu uzstādīt aiz kravas furgona vai velkošās vienības vējstikla. Plāksni uzstāda tādā veidā, ka tā ir pilnīgi neatdalāma no transportlīdzekļa. Tranzīta deklarācija Ekoplāksnei jābūt ar ievadierīci, lai deklarētu, ka brauciens ir atbrīvots no maksājuma par ekopunktiem. Lai varētu kontrolēt, šai ierīcei uz ekoplāksnes jābūt skaidri redzamai; tāpat jābūt alternatīvai iespējai noregulēt ekoplāksni noteiktā sākuma stāvoklī. Vienmēr jānodrošina, ka sistēmas novērtēšanai ņem vērā tikai statusu iebraukšanas brīdī. Ārējais marķējums Katrai ekoplāksnei jābūt skaidri identificējamai arī tad, ja to pārbauda vizuāli. Tālab iepriekš minētajam unikālajam identifikācijas numuram jābūt neizdzēšamam no ierīces virsmas. Ekoplāksnei piestiprina nenoņemamu, neizdzēšamu marķējumu sagatavotu uzlīmju veidā. Šajā marķējumā jāuzrāda ekopunktu skaits katram atsevišķam transportlīdzeklim ("5", "6", …"16"). Šīm speciālajām uzlīmēm jābūt nodrošinātām pret viltojumiem; tām jābūt mehāniski izturīgām un izturīgām pret gaismas un temperatūras svārstībām. Tām jābūt ar augstu adhezīvo stiprību, un katram noņemšanas mēģinājumam tās jāiznīcina. Integritāte Korpusam jābūt konstruētam tādā veidā, ka ir izslēgta jebkādas manipulācijas ar iekšējām sastāvdaļām, un katru iejaukšanos pēc tam var atklāt. Atmiņa Ekoplāksnei jābūt ar pietiekamu atmiņas ietilpību šādiem datiem: - identifikācijas numurs, - dati par transportlīdzekli, - ražojuma atbilstības (COP) lielumi, - dati par darījuma operāciju, - robežkontroles posteņa identifikācija, - datums, laiks, - brauciena deklarācijas statuss, - bloķējošā (melnā saraksta) informācija, - dati par statusu, - manipulācijas, - akumulatora stāvoklis, - jaunākās datu pārraides stāvoklis. Ierīcē jābūt atmiņas rezervei vismaz 30 % apjomā. G PIELIKUMS EKOPLĀKSNES UZSTĀDĪŠANAS PRASĪBAS +++++ TIFF +++++ Ekoplāksni novieto vējstikla iekšpusē iezīmētajā laukumā (augšējā ilustrācija), kura izmēri ir šādi: x = 100 cm y = 80 cm. " --------------------------------------------------